Агенцијата за заштита на правото на слободен пристап до информациите од јавен карактер, врз основа на член 109 став 13 од Законот за општата управна постапка („Службен весник на Република Македонија“ бр. 124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Еколошко здружение на граѓани Фронт 21/42 - Скопје, преку Искра Стојковска, извршен директор на Здружението, поднесена против Решение на Министерството за животна средина и просторно планирање, по предметот Барање за пристап до информации од јавен карактер, на 23.04.2025 година, го донесе следното:

**Р Е Ш Е Н И Е**

1. Жалбата изјавена од Еколошко здружение на граѓани Фронт 21/42 - Скопје, преку Искра Стојковска, извршен директор на Здружението, поднесена против Решението на Министерството за животна средина и просторно планирање бр.09-162/3 од 27.03.2025 година, заведена во Агенцијата под бр.08-38 на 08.04.2025 година, по предметот Барање за пристап до информации од јавен карактер, **СЕ УВАЖУВА.**
2. **Решението на Имателот на информации бр.09-162/3 од 27.03.2025 година СЕ ПОНИШТУВА.**
3. **СЕ ЗАДОЛЖУВА Имателот на информации да му ги достави бараните информации на Барателот на начин и во форма наведени во Барањето.**
4. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Еколошко здружение на граѓани Фронт 21/42 - Скопје, како што се наведува во Жалбата, на 10.01.2025 година поднело Барање за пристап до информации од јавен карактер до Министерството за животна средина и просторно планирање, со кое побарало да се изврши увид во:

„Регистар на одобрени елаборати за заштита на животната средина.“

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр. 08-38 на 07.02.2025 година.

Агенцијата со електронски допис бр. 08-38 од 10.02.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 12.02.2025 година до Агенцијата по електронски пат достави Решение бр.09-162/2 од 12.02.2025 година со кое се прифаќа делумно Барањето на Барателот, заведен во Агенцијата под бр.08-38.

На 17.02.2025 година, Барателот на информации по електронски пат до Агенцијата достави Произнесување по жалба бр.03/2025/2/196 и од 14 .02.2025, во кое е наведува дека: „МЖСПП паушално наведува дека Регистрите на одобрени елаборати за животна средина 2011 и 2012 година не се веќе достапни затоа што имаат утврден рок на чување од 10 години...“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и сите списи во предметот, истата **ја уважи, Решението на Имателот на информации го поништи и предметот го врати на повторно постапување пред првостепениот орган,** со укажување како да постапи.

Имателот на информации до Агенцијата по елекстронски пат ја извести Агенцијата дека е постапено по Решението на Агенцијата и во прилог го достави Решението 09-162/3 од 27.03.2025 година со кое се прифаќа Барањето на Барателот. Во Решението е наведено: „По дополнителна електронска комуникација со лицето за контакт од Еколошкото здружение на граѓани ФРОНТ 21/42....барањето беше конкретизирано од нивна страна, односно дека барателот бара увид во регистрите од 2011, 2012 и 2014 година. Секторот за животна средина при Управата за ЖС во МЖСПП ги достави следните одговори по однос на барањето: Што се однесува до 2024 година, Секторот за ЖС води електронски регистар на добрени елаборати за заштита на ЖС, и истиот беше доставен во електронска форма заедно со решението бр.09-162/2 од 12.02.2025 година. ...Имајќи предвид дека од перидот 2011-2012 година досега е поминат значително долг временски период од повеќе од една деценија, барателот може да изврши увид во Секторот кој е надлежен за бараните материјали, за да добијат информации со кои податоци располага истиот. Барателот да се обрати до надлежниот Сектор за животна средина...со барање утврдување на конкретен термин за реализација на увид во текот на следните 20 дена од моментот на добивање на ова решение.“

Незадоволен од наведеното Решение, Барателот на информации на 08.04.2025 година до Агенцијата повторно достави Жалба, заведена под бр.08-38. Во Жалбата е наведено: “...Сметаме дека донесеното решение од страна на МЖСПП, видно доставеното решение, не е повторно постапување, туку претставува флагрантно кршење на националното и меѓународното законодавство...не упатува кон Сектор за животна средина, иако претходно наведува дека тој сектор не ги поседува регистрите...“

Агенцијата со електронски допис бр.08-38 од 08.04.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 15.04.2025 година до Агенцијата достави е-маил на кој наведува: „Со цел да излеземе во пресрет на барателот, утврдивме меѓу другото дека странката може да побара увид директно во Секторот за ЖС со раководителот или помошник-раководителот на Секторот, со цел да се разјасни каква точна документација поседува секторот. Барателот, на мое знаење, досега се нема обратено за реализација на ваков увид во Секторот...“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и сите списи во предметот, истата **ја уважи и го задолжи Имателот на информации на Барателот да му ги достави бараните информации на начин и во форма наведени во Барањето, во рок од 15 дена од денот на доставување на Решението.**

По разгледувањето на Жалбата и сите списи во врска со предметот, Агенцијата утврди дека, постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер, со тоа што со оспореното Решение за бараните информации не му овозможил пристап до бараните информации, односно не му овозможил увид во бараната информација.

Во конкретниот случaј, Имателот на информации не го спроведе Решението на Агенцијата, односно не постапи согласно укажувањата на истото Решение, со тоа што беше побарано да се достави до Агенцијата соодветен доказ за уништување на истите поради застареност на документарниот материјал.

Што се однeсува до наводите на оспореното Решение, дека „ Барателот да се обрати до надлежниот Сектор за животна средина...со барање утврдување на конкретен термин за реализација на увид во текот на следните 20 дена од моментот на добивање на ова решение“, Агенцијата му укажува на Имателот на информации дека Барателот на информации со поднесеното Барање за пристап до информации до јавен карактер од 10.01.2025 година, бара од Имателот на информации да овозможи увид во Регистарот на одобрени елаборати за заштита на животната средина.

Агенцијата му укажува на Имателот на информации дека, согласно 16 став 4 од Законот за слободен пристап до информации од јавен карактер, во барањето барателот е должен да ја наведе информацијата со која сака да се запознае и на каков начин сака да се запознае со содржината на бараната информација (увид, препис, фотокопија, електронски запис).

Во конкретниот случај, Имателот на информации е должен во комуникација со Барателот за договарање на заеднични термин да му се овозможува увид во бараната информација. Имено, Барателот на информации не е должен да побара со посебно барање да изврши увид кај Имателот на информации.

Согласно член 28 став 1 од Законот за слободен пристап до информации од јавен карактер е утврдено дека:„увидот во бараната информација е бесплатен“.

Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која **било форма што ја создал или со која располага** имателот на информацијата согласно со неговите надлежности“ и согласно член 10 став (1) од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата. Со давање на бараните податоци нема да настане штета за Имателот на информации. Преку давањето на бараните информации ќе се обезбеди поголема транспарентност и отчетност на работата на Имателот на информации, за начинот на кој се трошат јавните пари, односно парите на граѓаните и ќе се овозможи остварување на јавниот интерес.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**